বাগমারির বাসিন্দা চিন্ময়ী বেজ সিনেমার মতো কাহিনি তৈরি করেছিল বেশ কয়েকমাস ধরেই। তার একটি কন্যা সন্তান রয়েছে। তবে পুত্র সন্তানের অভাবে চিন্ময়ী মানসিক কষ্টে ছিল অনেকদিন ধরেই। কারণ তার জায়ের ছেলে যে ভালবাসা পেত পরিবারের অন্যদের কাছে, সেই ভালবাসা তার মেয়ে পেত না। এর থেকেই একটি পুত্র সন্তানলাভের আশায় ছিল সে।
গর্ভবতী হয়েও চিন্ময়ীর সেই চেষ্টা সফল হয়নি। মাস কয়েক আগেই তার গর্ভপাত হয়। কিন্তু তবুও সে গর্ভবতী মহিলার অভিনয় করে গিয়েছে এই কয়েকমাস ধরেই। তখন থেকেই ছক কষেছে শিশু চুরি করার। তার এক মাসি সরকারি হাসপাতালের আয়ার কাজ করে। পুলিশ সূত্রে খবর, সেই আত্মীয়কে ধরেই চিন্ময়ী এই পরিকল্পনা করে।

সে তার প্রতিবেশী সরস্বতী নস্করের উপরে নজর রেখেছিল। কারণ সরস্বতী গর্ভবতী ছিল তা চিন্ময়ী জানত। সরস্বতীর পুত্র সন্তান হয়েছে জেনেই সে উঠেপড়ে লাগে।
কিন্তু অসম্ভব সাহসিকতার সঙ্গে এই পরিকল্পনার বাস্তবায়ন করে চিন্ময়ী ও তার স্বামী, যিনি পেশায় অটোরিক্সা চালক। শুধুমাত্র কলকাতা মেডিক্যাল কলেজ ও হাসপাতালের প্রসূতী বিভাগে ঢুকে শিশু চুরিই নয়, সেই শিশুকে নিয়ে মেট্রোয় করে পার্কস্ট্রিট। সেখান থেকে হেঁটে মল্লিকবাজারের মোড় ও একটি বাসে করে মানিকতলায় যায় চিন্ময়ী। 
আরও পড়ুন:—
কেন সদ্যোজাতকে চুরি করেছিলেন এই মহিলা, পুলিশি জেরায় চাঞ্চল্যকর তথ্য
ন’ ঘন্টা পরে উদ্ধার সরকারি হাসপাতাল থেকে চুরি যাওয়া শিশু। কী হল অভিযুক্ত মহিলার
বাড়ি গিয়ে প্রতিবেশীদের চিন্ময়ী বলে সে মঙ্গলবারই এই শিশুর জন্ম দিয়েছে। সেখানেই থেমে থাকেনি। স্হানীয় এক ডাক্তারের চেম্বারে গিয়ে চিন্ময়ীর স্বামী প্রশান্ত বেজ তাকে বলে, আমার স্ত্রী আজই শিশু প্রসব করেছে। বাচ্চার পেটে ব্যথা করছে। সেই ডাক্তারকে বাড়িতে ডেকে নিয়ে যান। ডাক্তারের সন্দেহ হলেও তিনি আর কথা বাড়াননি। বাচ্চাটিকে পেটে ব্যথার ওষুধ দিয়ে চলে আসেন।

পরে বিভিন্ন সংবাদমাধ্যমে সিসিটিভি ফুটেজের ছবি দেখে স্থানীয় বাসিন্দারা চিন্ময়ী ও প্রশান্তের বাড়িতে চড়াও হয়। তারা প্রশ্ন করে কীভাবে একদিনের বাচ্চাকে নিয়ে চিন্ময়ী সুস্থ অবস্থায় বাড়ি চলে এল। এরপর স্থানীয় কাউন্সিলর ও পুলিশে খবর দেওয়া হয়। তখনই পুলিশ গিয়ে চিন্ময়ী ও প্রশান্তকে গ্রেফতার করে।
বুধবার এই দম্পতিকে ব্যাঙ্কশাল আদালতে পেশ করা হয়। ২৪ মার্চ পর্যন্ত তাদের পুলিশি হেফাজতে পাঠিয়েছে আদালত। পুলিশ জেরা করে আরও তথ্য চিন্ময়ী ও প্রশান্তর কাছে জানতে চাইছে। শুধুই তাদের মনের ইচ্ছে পূরণের জন্য তারা শিশুটিকে চুরি করল নাকি বড় কোনও চক্রের  সঙ্গে তারা জড়িত।